Professionele regsgeleerdes is verplig om eties, vaardig en akkuraat te skryf. Toenemende kommer oor die kwaliteit van gegradueerde studente wat by die professie aansluit, het gelei tot ŉ verhoogte sensitiwiteit oor die onderrig van skryfvaardighede. Hierdie artikel sal nie aandag gee aan die hoe nie, maar sal eerder fokus op die kwessie van hoekom regsgeleerdes moet waak teen die geneigdheid om op ŉ onverskillige manier te skryf. Daar sal geargumenteer word dat sorgelose regsskrywery vernietigende gevolge vir die professionele regsgeleerde se loopbaan sowel as sy kliënt se beursie kan inhou. Regsskryfwerk moet professioneel en eties wees en die skrywer se respek vir sy of haar eie werksproduk sowel as vir die ontvanger daarvan reflekteer. Versigtige regsskryfwerk het ten doel om misverstande en litigasie te vermy en dra by tot die ontwikkeling en verheldering van regsanalise. Dit erken die permanente aard van wat geskryf word en die oorredende potensiaal eie tot regsskryfwerk. Verantwoordelike regsskrywers is bedag op die spesifieke regsgevolge van hul skryfwerk en besef ook dat hulle oor die vermoë beskik om deur hul skrywery tot die estetiese ontvanklikheid van die leser deur te dring.